Apvienotās lietas no C‑302/11 līdz C‑305/11
Rosanna Valenza u.c.
pret
Autorità Garante della Concorrenza e del Mercato
(Consiglio di Stato lūgumi sniegt prejudiciālu nolēmumu)
Sociālā politika – Direktīva 1999/70/EK – UNICE, CEEP un EAK pamatnolīgums par darbu uz noteiktu laiku – 4. klauzula – Uz noteiktu laiku noslēgtie darba līgumi publiskajā sektorā – Valsts konkurences iestāde – Stabilizācijas procedūra – Darba ņēmēju pieņemšana darbā uz noteiktu laiku civildienesta ierēdņu amatā bez atklāta konkursa procedūras – Darba stāža noteikšana – Dienesta laika posmu, kas ir nostrādāti saskaņā ar darba līgumiem uz noteiktu laiku, pilnīga neņemšana vērā – Nediskriminācijas princips
Kopsavilkums – Tiesas (sestā palāta) 2012. gada 18. oktobra spriedums
1.        Sociālā politika – UNICE, CEEP un EAK noslēgtais pamatnolīgums par darbu uz noteiktu laiku – Direktīva 1999/70 – Piemērošanas joma – Uz noteiktu laiku noslēgts darba līgums publiskajā sektorā – Darba ņēmēja pieņemšana darbā uz noteiktu laiku civildienesta ierēdņa amatā bez atklāta konkursa procedūras – Iekļaušana
(Padomes Direktīvas 1999/70 pielikuma 4. klauzula)
2.        Sociālā politika – UNICE, CEEP un EAK noslēgtais pamatnolīgums par darbu uz noteiktu laiku – Direktīva 1999/70 – Darba ņēmēji, kas veic vienādu darbu – ‟Vienāds darbs” – Jēdziens – Darba ņēmēji, kas atrodas salīdzināmās situācijās – Vērtējuma kritēriji – Darba veids, apmācības nosacījumi un darba apstākļi – Valsts tiesas novērtējuma brīvība
(Padomes Direktīvas 1999/70 pielikuma 3. klauzulas 2. punkts un 4. klauzulas 1. punkts)
3.        Sociālā politika – UNICE, CEEP un EAK noslēgtais pamatnolīgums par darbu uz noteiktu laiku – Direktīva 1999/70 – Aizliegums diskriminēt darba ņēmējus, ar kuriem ir noslēgts līgums uz noteiktu laiku – Darba ņēmēja pieņemšana darbā uz noteiktu laiku civildienesta ierēdņa amatā bez atklāta konkursa procedūras – Laika posmu, kas ir nostrādāti saskaņā ar darba līgumu uz noteiktu laiku, neņemšana vērā darba stāža aprēķinā – Nepieļaujamība
(Padomes Direktīvas 1999/70 pielikuma 4. klauzulas 1. un 4. punkts)
1.        Skat. nolēmuma tekstu.
(sal. ar 33.–38. punktu)
2.        Skat. nolēmuma tekstu.
(sal. ar 42.–44. punktu)
3.        Pamatnolīguma par darbu uz noteiktu laiku, kas pievienots Padomes Direktīvas 1999/70 par UNICE, CEEP un EAK noslēgto pamatnolīgumu par darbu uz noteiktu laiku pielikumā, 4. klauzula ir jāinterpretē tādējādi, ka tā nepieļauj tādu valsts tiesisko regulējumu, kurā, lai noteiktu noteikta laika darba ņēmēja darba stāžu, viņu pieņemot darbā uz nenoteiktu laiku šai pašā iestādē civildienesta ierēdņa amatā īpašā viņa darba tiesisko attiecību stabilizēšanas procedūrā, ir paredzēts pilnībā neņemt vērā tos dienesta laikposmus, kurus šis darba ņēmējs ir nostrādājis valsts iestādē, ja vien šī neņemšana vērā nav pamatota ar “objektīviem pamatiem” šīs klauzulas 1. un/vai 4. punkta izpratnē. Vienīgi apstāklis, ka noteikta laika darba ņēmējs ir nostrādājis šos laikposmus saskaņā ar līgumu vai darba tiesiskajām attiecībām uz noteiktu laiku, nav šāds objektīvs pamatojums.
Turklāt, lai gan mērķis novērst pastāvīgo ierēdņu, kuri ir pieņemti darbā pēc veiksmīgas atklātā konkursa nokārtošanas, diskriminācijas rašanos var būt “objektīvs pamats” Pamatnolīguma 4. klauzulas 1. un/vai 4. punkta izpratnē, ar šo mērķi nekādā ziņā nevar attaisnot tādu nesamērīgu valsts tiesisko regulējumu, kurā ir paredzēts pilnībā jebkuros apstākļos neņemt vērā tos laika posmus, kurus darba ņēmēji dienestā ir nostrādājuši saskaņā ar darba līgumiem uz noteiktu laiku, nosakot viņu darba stāžu un līdz ar to viņu atalgojuma līmeni brīdī, kad viņus pieņem darbā uz nenoteiktu laiku. Šāda pilnīga un absolūta izslēgšana nesaraujami balstīta uz vispārēju premisu, saskaņā ar kuru konkrēto valsts darba ņēmēju darba tiesisko attiecību nenoteiktais ilgums pats par sevi attaisno atšķirīgu attieksmi pret tiem valsts iestāžu darba ņēmējiem, kuri ir pieņemti darbā uz noteiktu laiku, tādējādi padarot par bezjēdzīgiem Direktīvas 1999/70 un Pamatnolīguma mērķus.
Attiecībā uz apstākli, ka stabilizācijas procedūra valsts tiesībās rada jaunas darba tiesiskās attiecības, Pamatlīguma 4. klauzulā noteiktais nediskriminācijas princips zaudētu jēgu, ja tikai šo apstākli vien varētu uzskatīt par “objektīvu pamatu” minētās klauzulas izpratnē, tādējādi attaisnojot atšķirīgo attieksmi sakarā ar to, ka brīdī, kad valsts iestāde pieņem darbā uz nenoteiktu laiku darba ņēmējus, kuri noslēguši darba līgumus uz noteiktu laiku, tā neņem vērā darba stāžu, ko viņi ir ieguvuši šajā iestādē atbilstoši viņu darba līgumiem uz noteiktu laiku.
(sal. ar 62., 63., 65. un 71. punktu un rezolutīvo daļu)